এই ঘোর তৈরি করার ক্ষেত্রে অবশ্য বিসেন্তে আলেকজান্দ্রের নিজস্ব সাংগীতিকতাও ভূমিকা রেখেছে, যদিও এও সত্য যে, মালার্মে এবং ভালেরির দেখানো পথে আলেকজান্দ্রে কবিতাকে সংগীতের পর্যায়ে তুলতে চান নাই। তবে তাঁর সাংগীতিকতা প্রথমত জারি থাকে তাঁর লম্বা লাইন এবং ছোট ছোট লাইনের পালাবদলে। সত্য, কবিতায় তিনি দীর্ঘলাইন ব্যবহার করতে পছন্দ করেন। তা তিনি ব্যবহার করেছেন বেশ স্বচ্ছন্দেই এবং সাফল্য সহকারেই। কেননা, তিনি এই দীর্ঘ লাইনগুলোকে দিতে পেরেছেন যেন ধীরে বয়েচলা জলস্রোতের সাংগীতিকতা। আবার ছোট ছোট লাইনগুলোতেও তিনি চিহ্নের ও ধ্বনির সম্পর্কের সাংগীতিকতা রচনা করেছেন। এছাড়া তার চিত্রকল্পের স্থাপত্য মাঝেমধ্যে নিজেই হয়ে ওঠে– গ্যেটের ভাষা ব্যবহার করে বলতে গেলে—‘ফ্রোজেন মিউজিক’ বা জমাটবাঁধা সংগীত। এই সংগীত আবার গলেও যায়, যখন দেখি তিনি কবিতায় কিছু পুনরাবৃত্তি এবং মোটিফকে ব্যবহার করেন রেটরিকাল কৌশল হিসেবে। এও বলা দরকার, তাঁর লম্বা লাইনগুলো মাঝেমধ্যে গড়িয়েও চলে; এখানেও থাকে সাংগীতিকতা। আবার তাঁর ছোট ছোট লাইনগুলো হঠাৎ থেমেও যায়; এই যতি যে নৈঃশব্দ্য সঞ্চারিত করে সেখানেও নিহিত থাকে বিসেন্তে আলেকজান্দ্রের সাংগীতিকতা। এখানে জোর দিয়েই বলা দরকার, বিসেন্তে আলেকজান্দ্রের অধিকাংশ কবিতায় লাইনের দারুণ অসম বিন্যাস বিশেষভাবে চোখে পড়ে। আর ‘ফ্রী ভার্স’ নিয়ে তিনি পরাবাস্তববাদী কায়দায় প্রচুর পরীক্ষা-নীরিক্ষা করেছেন। যেমন– তিনি লিখেছেন বেশ কিছু ‘গদ্যকবিতা’, যদিও তাঁর পছন্দের প্রধান—একমাত্র না হলেও—ফর্ম হিসেবে লিরিককেই অনায়াসে চিহ্নিত করা যায়।